Predkladacia správa

# Ministerstvo dopravy Slovenskej republiky vypracovalo návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 580/2006 Z. z. o špecifických požiadavkách na stabilitu osobných lodí ro-ro v znení nariadenia vlády Slovenskej republiky č. 13/2019 Z. z. (ďalej len „návrh nariadenia“) na základe úlohy B.4. z uznesenia vlády SR č. 634/2023.

Podľa úlohy B.4. z uznesenia vlády SR č. 634/2023 sa má zabezpečiť prijatie opatrení na vnútroštátnej úrovni k smernici Európskeho parlamentu a Rady (EÚ) 2023/946 z 10. mája 2023, ktorou sa mení smernica 2003/25/ES, pokiaľ ide o začlenenie požiadaviek na zlepšenú stabilitu a zosúladenie uvedenej smernice s požiadavkami na stabilitu vymedzenými Medzinárodnou námornou organizáciou (Ú. v. EÚ L 128, 15.5.2023) (ďalej len „smernica“) do 5. decembra 2024.

Účelom smernice je aktualizovať technické požiadavky na osobné lode podľa rezolúcie Medzinárodnej námornej organizácie MSC.421(98). Uvedenou rezolúciou sa mení Medzinárodný dohovor o bezpečnosti ľudského života na mori (ďalej len „dohovor SOLAS“) a stanovujú revidované požiadavky na stabilitu osobných lodí v poškodenom stave. Tieto požiadavky sa uplatňujú aj na osobné lode ro-ro a účelom smernice je zosúladiť pravidlá a požiadavky Európskej únie s pravidlami a požiadavkami stanovenými v dohovore SOLAS pre osobné lode ro-ro používané na medzinárodné plavby.

Predkladaný návrh nariadenia má za cieľ harmonizovať vnútroštátne právo s právom Európskej únie v oblasti technických požiadaviek na osobné lode a zjednotiť úroveň špecifických požiadaviek na stabilitu osobných lodí ro-ro a ich schopnosť plavby v prípade poškodenia následkom zrážky.

Návrh nariadenia nie je predmetom vnútrokomunitárneho pripomienkového konania.

Návrh nariadenia sa predkladá bez rozporov.